Κυβερνητικός ανασχηματισμός στην Αίγυπτο
ο Χόσνι Μουμπάρακ δεν βρίσκεται σε κώμα δηλώνει επικεφαλής νοσοκομείου
Ο διορισμένος από τον στρατό Πρωθυπουργός της Αιγύπτου έδωσε στη δημοσιότητα περισσότερες πληροφορίες για τον ανασχηματισμό του Υπουργικού Συμβουλίου που απαιτούσαν ακτιβιστές της αντιπολίτευσης, οι οποίοι και έχουν κατασκηνώσει στην πλατεία Ταχρίρ για περισσότερο από μια εβδομάδα. Ο Πρωθυπουργός της χώρας, Εσάμ Σαράφ, ανακοίνωσε την Κυριακή ότι επέλεξε τον ένα από τους δύο νέοδιορισθέντες αναπληρωτές του να υπηρετήσει ως υπουργός οικονομικών στο νέο υπουργικό συμβούλιο, η πλήρης σύνθεση του οποίου θα ανακοινωθεί τη Δευτέρα. Ο νέος υπουργός οικονομικών, Χαζέμ ελ Μπιμπλάουι, θα αντικαταστήσει τον Σαμίρ Ραντουάν, που είχε αναλάβει καθήκοντα λίγο πριν αποχωρήσει από την εξουσία ο Πρόεδρος Χόσνι Μουμπάρακ. Ο Πρωθυπουργός της Αιγύπτου, διόρισε τον κ. Μπιμπλάουι, βετεράνο οικονομολόγο, το Σάββατο ως έναν από τους δύο αναπληρωτές του. Ο κ. Σαράφ διόρισε επίσης νέους υπουργούς μεταφορών, τηλεπικοινωνιών και ανώτατης εκπαίδευσης. Αιγύπτιοι αξιωματούχοι ανέφεραν ότι ο Πρωθυπουργός πιθανότατα θα διατηρήσει τους σημερινούς υπουργούς δικαιοσύνης, εσωτερικών, εκπαίδευσης και πολιτισμού. Αιγύπτιοι μεταρρυθμιστές πιέζουν το στρατιωτικό συμβούλιο που αντικατέστησε τον κ. Μουμπάρακ να επιταχύνει το ξεκαθάρισμα και τις διώξεις των αξιωματούχων της κυβέρνησης του πρώην αιγύπτιου ηγέτη, τους οποίους κατηγορούν για διαφθορά και τον θάνατο 900 διαδηλωτών κατά την διάρκεια της εξέγερσης. Σε άλλη εξέλιξη, ο επικεφαλής νοσοκομείου της Αιγύπτου διέψευσε ότι ο 83χρονος πρώην πρόεδρος της χώρας βρίσκεται σε κώμα. Ο δικηγόρος του κ. Μουμπάρακ, Φαρίντ ελ Ντιμπ, δήλωσε την Κυριακή ότι ο έκπτωτος ηγέτης βρίσκεται σε «ολικό κώμα» μετά από ξαφνική επιδείνωση της κατάστασης της υγείας του, ενώ βρισκόταν σε νοσοκομείο στο αιγυπτιακό τουριστικό θέρετρο Σαρμ ελ Σέιχ. Η κρατική τηλεόραση της Αιγύπτου μετέδωσε ότι ο διευθυντής του νοσοκομείου διέψευσε τους ισχυρισμούς του δικηγόρου.